KIRJALLINEN KYSYMYS E-1617/02

esittäjä(t): Luigi Vinci (GUE/NGL) komissiolle

(6. kesäkuuta 2002)

Aihe: Malpensan (Milano, Italia) lentokentän kolmas satelliittiterminaali

Kolmannen satelliittiterminaalin rakentaminen Milanon Malpensan lentokentälle on selvästi ympäristövaikutusarviointia koskevan direktiivin vastainen. Italian hallitus toteaa Italian ilmailuviranomaisen (ENAC) 7. helmikuuta 2002 päivätyssä kirjeessä (asiakirjan nro 20439/S.P./M7) Italian Brysselissä sijaitsevalle pysyvälle edustustolleen, että kolmannesta terminaalista ei tarvitse tehdä ympäristövaikutusarviointia, koska koko lentokentän rakennustyöt eivät ylitä sitä pinta-alaa ja liikenteen määrää, jotka hyväksyttiin lentokenttälaajennusta koskevassa vuonna 1985 tehdyssä yksityiskohtaisessa suunnitelmassa. Kyseisen alueen kunnanjohtajat ja asukasjärjestöt toteavat sitä vastoin 9. huhtikuuta 2002 päivätyssä kirjeessä (asiakirjan nro 4124), ettei edellä esitetty pidä lainkaan paikkaansa, ja että rakennuspinta-ala on huomattavasti vuoden 1985 suunnitelmassa hyväksyttyä pinta-alaa suurempi niin lentoasemarakennusten kuin myös infrastruktuurien osalta (yhdystiet ja paikoitusalueet).

Mikä on komission arvio niistä selvityksistä ja kannanotoista, joita kunnanjohtajat ja asukasjärjestöt ovat esittäneet, ja joiden mukaan tämä hanke on yhteisön oikeuden ja etenkin ympäristöarviointia koskevan direktiivin vastainen?

Milanon lentokenttien hallinnoinnista vastaava yritys SEA on myös ainakin kahdessa eri tapauksessa kieltäytynyt antamasta tietoja lentokenttätöiden loppuunsaattamisesta (rakennushanke nro 582/3/01 syyskuulta 2001 ja toinen rakennushanke heinäkuulta 2001 sekä rakennushankkeet 003-11000 ja 006-Info1). Eikö komission mielestä tämä on ristiriidassa ympäristöä koskevan tiedonsaannin vapaudesta annetun direktiivin 90/313/ETY(1) kanssa?

Edellä mainittu yritys on jo nyt ilman alustavaa ympäristövaikutusarviointia avannut tarjouskilpailun rakennus- ja asennustöistä (viite: lavori ex L. 109/94), ja tarjousten viimeinen jättöpäivä on 30. kesäkuuta 2002. Eikö komission mielestä tarjouskilpailu ole laiton, koska ympäristöarviointia ei ole tehty?

(1) EYVL L 158, 23.6.1990, s. 56.

Margot Wallströmin komission puolesta antama vastaus

(18. heinäkuuta 2002)

Tiettyjen julkisten ja yksityisten hankkeiden ympäristövaikutusten arvioinnista 27. kesäkuuta 1985 annetun neuvoston direktiivin 85/337/ETY(1) sekä sitä muuttavan 3. maaliskuuta 1997 annetun direktiivin 97/11/EY(2) mukaan jäsenvaltioiden on varmistettava, että ennen luvan myöntämistä hankkeet, joilla etenkin laatunsa, kokonsa tai sijaintinsa vuoksi todennäköisesti on merkittäviä ympäristövaikutuksia, alistetaan lupamenettelyyn ja että niiden vaikutukset arvioidaan. Direktiivin liitteissä luetellaan hanketyypit, joihin direktiiviä sovelletaan. Komission tehtävänä on varmistaa, että yhteisön lainsäädäntöä noudatetaan asianmukaisesti, ja sen vuoksi komission on tässä tapauksessa arvioitava, onko kyseinen jäsenvaltio noudattanut asianmukaisesti ympäristövaikutusten arviointia (YVA) koskevaa yhteisön lainsäädäntöä.

Kysymyksessä viitataan hankkeeseen, jonka tarkoituksena on rakentaa Milanon Malpensan lentokentälle uusi, kolmantena satelliittina tunnettu rakennus, joka palvelee lentokoneiden pysäköintijärjestelmiä, matkustajien koneisiin nousemista ja niistä poistumista sekä tavaran lastausta ja purkua. Kysyjän esittämien tietojen mukaan kyseinen hanke poikkeaa vuonna 1987 hyväksytystä Malpensan hankkeesta, ja siihen voitaisiin siten soveltaa joko alkuperäisen direktiivin 85/337/ETY (ennen sen muuttamista) liitteessä II olevaa 12 kohtaa Liitteessä I mainittujen hankkeiden muutokset tai direktiivillä 97/11/EY muutetun direktiivin 85/337/ETY liitteessä II olevaa 13 kohtaa Kaikki muutokset tai laajennukset liitteessä I tai liitteessä II mainittuihin sellaisiin hankkeisiin, joille on jo myönnetty lupa, jotka on jo toteutettu tai joita parhaillaan toteutetaan, jos muutoksesta tai laajennuksesta voi olla merkittävää haittaa ympäristölle.

Alkuperäisen direktiivin 85/337/ETY mukaan liitteessä II luetelluista hankkeista on tehtävä ympäristövaikutusten arviointi, jos jäsenvaltio katsoo hankkeiden luonteen sitä edellyttävän. Jäsenvaltioilla on kuitenkin velvollisuus tehdä alustava arviointi siitä, onko tällaisiin hankkeisiin sovellettava YVA-menettelyä. Muutetun direktiivin 85/337/ETY mukaan jäsenvaltioiden on liitteen II hankkeiden osalta määritettävä tapauskohtaisesti selvittämällä tai jäsenvaltioiden asettamien raja-arvojen tai valintaperusteiden avulla, arvioidaanko hanke 510 artiklan mukaisesti.

Komissiolle on jo tehty hanketta koskeva kantelu, ja se on pyytänyt Italian viranomaisilta lisätietoja hankkeesta. Komissio toteuttaa tarvittavat toimenpiteet sen varmistamiseksi, että tapauksessa noudatetaan yhteisön lainsäädäntöä. Tutkittuaan tapauksen komissio päättää, onko kysymyksessä yhteisön lainsäädännön rikkominen, jolloin se käynnistää rikkomista koskevan menettelyn.

Ympäristöä koskevan tiedon saannin vapaudesta 7. kesäkuuta 1990 annetun neuvoston direktiivin 90/313/ETY soveltamisen osalta kysyjän antamat tiedot eivät ole riittävän yksityiskohtaisia. Direktiivin 90/313/ETY soveltamiseen liittyvää kantelua koskevien tietojen puuttuminen estää toistaiseksi arvioimasta, onko direktiiviä 90/313/ETY rikottu.

(1) EYVL L 175, 5.7.1985.

(2) EYVL L 73, 14.3.1997.